

ประกาศองค์การบริหารส่วนตำบลดอน

เรื่อง มาตรการตรวจสอบการใช้ดุลยพินิจ

..........................

 ด้วยยุทธศาสตร์ชาติว่าด้วยการป้องกันและปราบปรามการทุจริต ระยะที่ ๓ (พ.ศ. ๒๕๖๐ – ๒๕๖๔) และการประเมินคุณธรรมและความโปร่งใสในการดำเนินงานของหน่วยงานภาครัฐ ประจำปีงบประมาณ ๒๕๖๒ ได้กำหนดตัวชี้วัดย่อย 10.2 ในเรื่อง มาตรการภายในเพื่อป้องกันการทุจริต หัวข้อ 048 มาตรการตรวจสอบการใช้ดุลยพินิจ โดยให้ทุกหน่วยงานของรัฐประกาศนโยบายหรือมาตรฐานการตรวจสอบในการใช้ดุลยพินิจเพื่อเป็นแนวทางปฏิบัติของเจ้าหน้าที่ในการใช้ดุลยพินิจในการปฏิบัติหน้าที่ให้มีคุณธรรมและความโปร่งใส ตามแนวทางการประเมินคุณธรรมและความโปร่งใสในการดำเนินงานของหน่วยงานภาครัฐและสอดคล้องกับนโยบายของรัฐบาล

 ดังนั้น เพื่อให้การดำเนินการเป็นไปตามยุทธศาสตร์ชาติว่าด้วยการป้องกันและปราบปรามการทุจริต ฯ และการประเมินคุณธรรมความโปร่งใสในการดำเนินงานของหน่วยงานภาครัฐ ประจำปีงบประมาณ 2564 องค์การบริหารส่วนตำบลดอน จึงประกาศมาตรการตรวจสอบการใช้ดุลยพินิจ เพื่อให้เจ้าหน้าที่ทุกคนคำนึงถึงคุณธรรม ความโปร่งใส และดุลยพินิจของท่านในการปฏิบัติหน้าที่เพื่อประชาชน ดังนี้

 1. ให้เจ้าหน้าที่ทุกคนปฏิบัติงานให้เป็นไปตามขั้นตอนของคู่มือการปฏิบัติงานหรือคู่มือการให้บริการ

ประชาชน

 2. ผู้บังคับบัญชาทุกระดับชั้นต้องกำกับ ดูแล และตรวจสอบการปฏิบัติงานของผู้ใต้บังคับบัญชาให้เป็นไปตามคู่มือการปฏิบัติงานหรือคู่มือการให้บริการประชาชน เพื่อให้การใช้ดุลยพินิจเป็นไปด้วยความถูกต้อง กรณีพบว่าผู้ใต้บังคับบัญชาใช้ดุลยพินิจที่อาจไม่ถูกต้อง ให้ผู้บังคับบัญชาพิจารณาสั่งการให้เป็นไปด้วยความถูกต้องตามคู่มือดังกล่าว

 3. ทุกหน่วยงานที่มีภารกิจในการให้บริการประชาชนต้องแสดงคู่มือการให้บริการประชาชนไว้ ณ ที่ทำการของหน่วยงาน และประกาศในเว็บไซต์ของหน่วยงานเพื่อให้สาธารณชนรับทราบ

 4. ให้เจ้าหน้าที่ทุกหน่วยงานพิจารณา ตรวจสอบหรือทบทวนให้คู่มือการปฏิบัติงานหรือคู่มือการให้บริการประชาชนเป็นปัจจุบันอยู่เสมอ อย่างน้อยปีงบประมาณละ 1 ครั้ง กรณีพบว่าไม่เป็นปัจจุบันให้เจ้าหน้าที่ซึ่งต้องใช้คู่มือดังกล่าวดำเนินการให้เป็นปัจจุบันและเผยแพร่ให้สาธารณชนรับทราบ ทั้งนี้ หากมีขั้นตอน วิธีการ หรือภาระงานที่ปฏิบัติยังไม่มีการจัดทำคู่มือ ให้หน่วยงานพิจารณาดำเนินการจัดทำคู่มือ เพื่อเป็นแนวทางและมาตรฐานในการปฏิบัติงานหรือให้บริการประชาชน

 5. ทุกหน่วยงานควรส่งเสริมวิธีการต่างๆ เพื่อลดการใช้ดุลยพินิจของเจ้าหน้าที่ในการปฏิบัติงาน เช่น การใช้เทคโนโลยี การพิจารณาร่วมกันในรูปของคณะกรรมการ การนำแนวทางการมีส่วนร่วมหรือการรับฟังความคิดเห็นของประชาชนตามความเหมาะสม

 จึงประกาศให้ทราบโดยทั่วกัน

 ประกาศ ณ วันที่ 6 เดือน มกราคม พ.ศ. 2564

 

 (นายทักษิณ ปุ๋ยชุมผล)

 นายกองค์การบริหารส่วนตำบลดอน